മാലിന്യ നിര്മാര്ജനം തദ്ദേശ സ്ഥാപനങ്ങളില് മൊബൈല് ആപ്പ് ശ്രീകണ്ഠപുരം: മാലിന്യ നിര്മാര്ജന പ്രക്രിയയ്ക്ക് വേഗം കൂട്ടാന് പാഴ്വസ്തു ശേഖരണത്തിന്റെ ഭാഗമായി എല്ലാ തദ്ദേശസ്ഥാപനങ്ങളിലും മൊബൈല് ആപ്പ് ഉപയോഗപ്പെടുത്താന് ഹരിത കേരള മിഷന് ശ്രമം തുടങ്ങി. സ്മാര്ട്ട് ഗാര്ബേജ് എന്നപേരിലാണ് ആപ്പ് തയാറാക്കിയിരിക്കുന്നത്. ആപ്പ് വഴി ഓരോ പ്രദേശത്തെയും വീട്ടിലെയും പാഴ്വസ്തുക്കള് എത്രയെന്നും സംസ്കരണം എങ്ങനെയെന്നും അറിയാം. മൊബൈലില് ആപ്പ് ഇന്സ്റ്റാള് ചെയ്തശേഷം വീടുകളില് പ്രത്യേക ക്യൂആര് കോഡുകള് സ്ഥാപിക്കും. പാഴ്വസ്തു ശേഖരിക്കാന് വരുന്ന ഹരിതസേനാംഗങ്ങള് ക്യൂആര് കോഡ് സ്കാന് ചെയ്ത് വിവരങ്ങള് അതില് രേഖപ്പെടുത്തും. കെല്ട്രോണാണ് ഇതിനുള്ള വെബ് ബെയ്സ് പ്രോഗ്രാം തയാറാക്കിയിരിക്കുന്നത്. ഇത്തരത്തില് ഉണ്ടാക്കുന്ന വിവരശേഖരണ സംവിധാനം സംസ്ഥാനതല സംവിധാനവുമായി ബന്ധിപ്പിക്കും. പഞ്ചായത്ത്, നഗരസഭാ തല പാഴ്വസ്തു ശേഖരണ സംവിധാനമായ എംസിഎഫിന്റെ ആര്ജിതശേഷിയുമായും ബ്ലോക്കുതല പാഴ്വസ്തു ശേഖരണ സംവിധാനമായ ആര്ആര്എഫിന്റെ ആര്ജിതശേഷിയുമായും ഈ ആപ്പ് ബന്ധിപ്പിക്കും. ഓരോ പ്രദേശത്തുമുണ്ടാകുന്ന മാലിന്യം ശേഖരിച്ചത്, സംസ്കരിക്കുകയും നിര്മാര്ജനം ചെയ്യുകയും ചെയ്തത് എന്നിവയുടെ കണക്ക് അതത് ദിവസങ്ങളില്ത്തന്നെ ആപ്പില് രേഖപ്പെടുത്തും. ഇതുവഴി ഓരോ ജില്ലകളിലെയും മാലിന്യസംസ്കരണത്തിന്റെ പുരോഗതി കൃത്യമായി അറിയാന് അധികൃതര്ക്ക് കഴിയും. ആദ്യഘട്ടത്തില് സംസ്ഥാനത്ത് 300 തദ്ദേശസ്ഥാപനങ്ങളിലാണ് പദ്ധതി നടപ്പാക്കുക. രണ്ടു മാസത്തിനുള്ളില് ആപ്പ് പ്രവര്ത്തനസജ്ജമാക്കാനാണ് ഹരിതകേരള മിഷന് ശ്രമിക്കുന്നത്. ഇതിന്റെ ഭാഗമായി ഹരിതകര്മ സേനാംഗങ്ങള്ക്ക് സ്മാര്ട്ട് ഫോണുകള്, ലാപ്ടോപ്, പാഴ്വസ്തുക്കളുടെ തൂക്കം അറിയാന് അളവുതൂക്ക സംവിധാനം, ഹരിതകര്മ സേനകള്ക്ക് തദ്ദേശസ്ഥാപനതല ഓഫീസ് സംവിധാനം, പ്രവര്ത്തിക്കുന്നതിനാവശ്യമായ ഇന്റര്നെറ്റ് കണക്ഷന് എന്നിവ തദ്ദേശസ്ഥാപനങ്ങളുടെ നേതൃത്വത്തില് ഒരുക്കും.